九月十日鄉人醵飲丹山分韻得地字
作者：陳著
朝代：宋

paragraphs: 流景赴壑蛇，浮生遷穴蟻。
世變茲已極，擾擾欲何事。
淡飲養丹田，守口爲福地。
常時不出戶，一年兩遊寺。
清霜又芳菊，與頭花前醉。
里人重斯集，髣髴鄉飲意。
敘坐既有倫，交勉言亦至。
老成示典刑，少壯修容止。
智者勿籠愚，勿以利傷義。
實行培本根，餘力及文字。
宙宇自顛冥，存古强吾里。
扶持復扶持，相與無彼此。
酒云酒云乎，淵乎有餘味。